AARHUS/VEJLE: Sofie Brix Christensen håber, at Pendulfart.dks nye rute Aarhus-Vejle vil give DSB og politikerne en øjenåbner. Derfor tog hun fredag morgen med på selskabets første bustur fra Aarhus til Vejle; og så var den 55 minutter lange tur særdeles billig.

En enkeltbillet med DSB til Vejle Station på togskinnerne koster 110 kroner - plus 36 kroner for en pladsbillet. Fredag morgen betalte Sofie Brix Christensen fire kroner for en tur med Pendulfart.dk.

Colour Tours, der driver fjernforbindelsen, har nemlig et slagtilbud i forbindelse med åbningen: Fire kroner for en enkeltbillet til de første 500 kunder. Prisen bliver i fremtiden 50 kroner mellem Musikhuset i Aarhus og Borgvoldens busterminal i Vejle.

- Jeg har 10 dages konsulentjob i Vejle, så jeg er ikke en af de faste pendlere, men jeg hørte om slagtilbuddet til fire kroner, så det kunne jeg ikke sige nej til, sagde Sofie Brix Christensen, da hun fredag klokken 08.50 steg ind i luksusbussen, hvor den varme kaffe og 55 minutter på E45's jyske motorvej ventede.